钦定古今图书集成/理学汇编/字学典/第052卷 > 张怀瓘书断 > 《书筠州学记后》黄庭坚
## 钦定古今图书集成/理学汇编/字学典/第052卷 > 张怀瓘书断 > 《书筠州学记后》黄庭坚

中书曾舍人作《高安学记》，极道世之所由废兴，论士
大夫之师友渊源，常出于一世豪杰之士。至于长育
人材而成就之，则在当涂之君子。其言有开塞，世可
以为法戒。而所托书画不工，学者因不得玩思于斯
文。后二十有七年，柳侯为州，政优民和，乃砻故刻而
乞书于予。予告之以“舍弟乘雅善小篆，通六书之意”，
下笔皆有依据，可与斯文并传。柳侯则以《书言》乘于
紫阳而刻之。初有献疑者曰：“今士大夫不知古文，十
室而九。夫篆固古人之书耳，又安能发挥曾子之文
章耶？”柳侯曰：“曾子之文章，岂希价于咸阳，而椎锋于
稷下者哉？三代之鼎彝，其字书皆妙，盖勒之金石，垂
世传后，自必托于能者。吾为学古钩深者谋，不为单见浅闻者病也。”予观柳侯，可谓好古不流俗者矣。